KÖZALKALMAZOTTI TANÁCS VÁLASZTÁS 2011

A JELÖLTEK BEMUTATKOZÁSA

SZTE JELÖLŐSZERVEZETEK JELÖLTJEI

EDDSZ  (Egészségügyi Ágazatban Dolgozók Demokratikus Szakszervezete) és
SZOTE Szakszervezeti Bizottság
Ágoston Zsuzsanna dr. egyetemi adjunktus 
ÁOK Aneszteziológiai és Intenzív Terápiás Intézet           
1983 óta vagyok a SZOTE-ÁOK szakszervezet tagja. Egyetemista koromban is foglalkoztam érdekképviselettel. 1989-ben végeztem a Szent—Györgyi Albert Orvostudományi Egyetemen, azóta dolgozom az Aneszteziológiai és Intenzív Terápiás Intézetben. 
2005 óta vagyok a SZTE Közalkalmazotti Tanácsának elnöke. Hiszek abban, és továbbra is ezért szeretnék dolgozni, hogy érdekképviseleti munkánk során törvény adta eszközeinkkel élve, a dolgozókat érintő munkáltatói intézkedésekkel, szabályzatokkal, azok betartásával kapcsolatos véleményalkotásunkkal, az Egyetem döntéshozó testületeiben  és azokon kívül is, hatékonyan tudjuk képviselni az Egyetem valamennyi munkavállalójának érdekeit.

EDDSZ Védőnői Alapszervezet 
Ráczné Gyémánt Andrea iskolai védőnő 
ÁOK Szülészeti és Nőgyógyászati Klinika
Végzettségei: védőnő, babamasszás oktató, diplomás egészségtan-tanár.
Munkakörei, tevékenységei: Dolgozott segédápolónőként az SZTE Traumatológiai Klinikáján, majd a főiskola elvégzését követően körzeti védőnőként. Jelenleg 5 éve már iskolavédőnő, két általános iskolában. Szülőknek és leendő szülőknek 13 éve tart városi szinten szülésre, szülői szerepre felkészítést, alkalomadtán babamasszás oktatást. 
Volt alapszervezeti titkár. Részt vesz a Szakdolgozói Kamara (MESZK) Védőnői Tagozatának munkájában.

FDSZ (Felsőoktatási Dolgozók Szakszervezete)
Kelemen Éva hivatalvezető (munkavállalói jelöléssel is)
BTK Dékáni Hivatal
1995 óta a BTK Dékáni Hivatalának vezetője. Ebben a munkakörben végzett sokrétű tevékenysége, illetve az itt szerzett tapasztalatai révén átlátja az egyetem működését, feladatait és a problémákat. A nem oktató dolgozók helyzetét kevesen ismerik nála jobban. Döntési helyzetben megalapozottan, korrekten tud állást foglalni. Kollégái bíznak benne, ezt bizonyítja a szenátusi választáson kapott szép számú szavazat. 
Munkám során az a cél vezérel, hogy az adódó konfliktusokat politikusan rendezzem, a felek érdekeit, valamint a lehetőségeket figyelembe véve, a legszerencsésebb megoldás szülessen. Mint az FDSZ által is támogatott jelöltnek, a legsürgetőbb feladatnak a Kollektív Szerződés megújítását látom. Ezen túlmenően rendkívül fontos az egyetem belső szabályzatainak megalkotása és módosítása során a KT véleményezési jogának széles körű gyakorlása, melyre a hamarosan megszületendő új Ftv. bevezetésével minden bizonnyal szükség is lesz.

FDSZ (Felsőoktatási Dolgozók Szakszervezete)
Majsa József dr. egyetemi adjunktus
Az SZTE ÁJTK Politológiai Tanszék és az Európa – tanulmányok Központ munkatársaként oktató- és kutatómunkám mellett a nemzetközi tanulmányok, a politológia és a politikatudomány szakok koordinációs igazgatója vagyok. Mindkét társadalomtudományi képzés a jogi kari kollégák mellett támaszkodik a BTK, a GTK, a TTIK, a JGYPK és az IKI szakembereinek közreműködésére. Velük napi kapcsolatban vagyok, így módomban áll megismerkedni a társkarok életével is. Közös munkánk fontos tapasztalata, hogy az integrált egyetem nem eléggé aknázza ki az egyesülésben rejlő kooperációs lehetőségeket. A Közalkalmazotti Tanácsban korábban elnökként, jelenleg elnökhelyettesként minden olyan törekvést támogattam és a jövőben is támogatni fogok, amely az egyetemi integráció elmélyítését eredményezi. Megalakulásától kezdve tagja vagyok a Közalkalmazotti Tanácsnak, először a JATE-n, majd az SZTE-n. Másfél évig az SZTE KT elnöke, jelenleg a KT elnökhelyettese vagyok. 
A közalkalmazottakat érintő kérdésekben korábbi elnökségem során alakítottuk ki az egyetemi szakszervezetekkel azt a szoros kapcsolatot, amely révén a KT - törvény biztosította lehetőségei figyelembe vételével - nem csupán részt vesz az Egyetem vezetésében, hanem érdekartikuláló funkcióit is gyakorolja.

FDSZ (Felsőoktatási Dolgozók Szakszervezete)
Pálinkó István dr. egyetemi docens
TTIK Szerves Kémiai Tanszék
A József Attila Tudományegyetem (JATE) vegyész szakán végeztem 1983-ban, kitüntetéses diplomával. A végzés után, tudományos továbbképzési ösztöndíjasként, az egyetem Szerves Kémiai Tanszékére kerültem. Azóta is itt dolgozom különféle oktatói beosztásokban, 1994-től egyetemi docensként. A dr. univ. címet és a kémiai tudomány kandidátusa fokozatot 1990-ben szereztem meg, 2007 óta az MTA doktora címmel is rendelkezem. Tagja voltam 1995-től Szegedi Tudományegyetem létrejöttéig a JATE Közalkalmazotti Tanácsának, amelyet 1998-től az SZTE Közalkalmazotti Tanácsának megalakulásáig vezettem is.
Meggyőződésem szerint nem a Közalkalmazotti Tanács (KT) tagjainak, hanem a KT-nek van programja. Az azonban igaz, hogy a megválasztott tag elképzelései hozzájárulnak e program kialakításához. Én úgy gondolom, hogy a KT-nek fontos érdekvédelmi szerepet kell betöltenie a megfelelő szakszervezetekkel szoros együttműködésben, intézkedéseinek /indítványainak minél nagyobb nyilvánosságot biztosítva. Az egyetem dolgozóinak érdekeit az egyetem vezetésével állandó párbeszédben kell védenie úgy, hogy a minőségi munkavégzést tekinti alapkövetelménynek. Azonban ügyelnie kell arra, hogy a minőségi munka kritériumai összetettek, dolgozói rétegektől függően mások és mások, ennek megfelelően kell az intézkedéseket/indítványokat kidolgozni.  

FDSZ (Felsőoktatási Dolgozók Szakszervezete)
Varjasi Gyula főiskolai adjunktus
JGYPK Művészeti Intézet  
1985 óta vagyok közalkalmazott. A Szegedi Tudományegyetem Juhász Gyula Pedagógusképző Kar Művészeti Intézet Ének-zene Tanszékén dolgozom.1985-től részt veszek az FDSZ munkájában. 2002-től az SZTEJGYPK Felsőoktatási Dolgozók Szakszervezete Operatív Bizottságának tagja vagyok. 2008-ban a Szegedi Tudományegyetem Közalkalmazotti Tanács tagjává választottak. Szeretném a közalkalmazottak érdekeit továbbra is képviselni. Elsősorban a közalkalmazottak érdekeinek képviseletét és megbecsülését, a kiegyensúlyozott munkahelyi légkör megőrzését, az oktatók és az egyéb dolgozók munkakörülményeinek megőrzését és a közalkalmazottak megélhetésének javításáért való törekvést tartom legfontosabb munkámnak a Közalkalmazotti Tanácsban. A közalkalmazottak érdekeinek védelmét az SZTE karainak vezetőivel való kapcsolat javításában, a karok tanácsülésein hozott döntéseit figyelemmel kísérem és ha szükséges feltárni az elhibázott döntéseket, a Közalkalmazotti Tanácsban megvitatom, és így segítem a Közalkalmazotti Tanács elnökének munkáját. Mint ahogy az elmúlt három évben is részt akarok venni az összes tanácsülésen. Számomra fontos, hogy a Közalkalmazotti Tanács munkája és az FDSZ munkája összhangban legyen egymással, ezért a Pedagógusképző Kar  szakszervezetét is képviselem a Közalkalmazotti Tanácsban

MOSZ (Magyar Orvosok Szövetsége)
Fodor Domonka Gabriella dr. szakorvos
ÁOK I. sz. Belgyógyászati Klinika  
A SZTE I. sz. Belgyógyászati Klinika Fertőző osztályán dolgozom, belgyógyász, tüdőgyógyász és fertőző szakorvos vagyok. Jelenleg a MOSZ helyi szervezete vezetője, az országos vezetőség tagja vagyok.

SZOTE Szakszervezeti Bizottság
Balla Mária asszisztens
ÁOK Gyermekgyógyászati Klinika
1977 óta dolgozom a SZTE-ÁOK  Gyermekklinikán. 17 évig dolgoztam betegágy mellett 1994 óta a légzéslaborban asszisztensnőként tevékenykedem. 1994 óta vagyok a Gyermekklinika Bizalmija.  2005-től Közalkalmazotti Tanács tagja vagyok. 

SZOTE Szakszervezeti Bizottság
Bartyik Katalin dr. egyetemi docens
ÁOK Gyermekgyógyászati Klinika
33 éve dolgozom az SZTE-ÁOK gyermekklinikáján. Több évig láttam el a szakszervezeti bizalmi feladatát, jelenleg helyettes funkciót látok el.  2-szer 3 évig voltam a Közalkalmazotti Tanács tagja. A Közalkalmazotti Tanácsba kerülésem esetén, mint azt eddig is igyekeztem megtenni az egyetem összes dolgozójának az érdekeit kívánom szolgálni, a jogtalanságokat, nem megfelelő bánásmódokat megakadályozni, az egyetemen belüli egyenlőtlenségeket csökkenteni. Az aktuális problémákat a KT-nak tolmácsolni, ill. azzal megvitatni.

SZOTE Szakszervezeti Bizottság
Daru Jánosné előadó
ETSZK Tanulmányi Osztály
1995 óta dolgozom SZTE - Egészségtudományi és Szociális Képzési Karán, mint tanulmányi előadó. Az Ápolás és Betegellátás –ápoló szakirány nappali és levelező tagozata, valamint az Egészséggondozás és prevenció-védőnői szakirány hallgatóinak tanulmányi ügyeit intézem. Megkérdezték, hogy elvállalom-e a Kolléganőm helyett a Közalkalmazotti Tanácsi helyét. Szívesen mondtam igen, mivel mi egy kisebb kar vagyunk, amelyből van még az SZTE-en belül egy pár. Úgy gondolom, hogy kellően tudnám képviselni Karunkat, a kollégákkal naponta találkozom, akikkel meg tudnám beszélni a felmerülő problémákat, változtatásokat, melyet továbbítani tudnék ezen a fórumon.
Mivel ez egy kisebb kar, kérném, hogy válasszanak engem, mivel őket is kell valakinek képviselni a Közalkalmazott Tanácsban

SZOTE Szakszervezeti Bizottság
Ferencsik Mária dr. főorvos
ÁOK I.sz. Belgyógyászati Klinika
1980-ban végeztem az SZOTE Orvoskarán. Azóta is folyamatosan az SZTE-ÁOK alkalmazásában vagyok. Jelenleg az I. belgyógyászati Klinika Geriátria és Krónikus Belgyógyászati osztályán dolgozom. 2008–tól Közalkalmazotti Tanács Tag és alelnök vagyok. 1996-2005 Közalkalmazotti tanács elnöke (SZMJVÖ Kórház). A KT feladata a különféle tevékenységet végző munkavállalói csoportok maximális képviselete. Különös figyelmet kell fordítani az esélyegyenlőség biztosítására, a munkakörülmények és munkafeltételek javítására, a juttatási és jutalmazási keretek kiszélesítésére.

SZOTE Szakszervezeti Bizottság
Orvos Hajnalka dr. egyetemi docens
ÁOK Szülészeti és Nőgyógyászati Klinika
1982-ben végeztem a SZOTE Orvoskarán.  Ezt követően az SZTE-ÁOK Gyermekklinikáján dolgoztam klinikai orvosként, majd tanársegédként. Jelenleg a Szülészeti és Nőgyógyászati Klinikán dolgozom docensként. 2 ciklusban voltam Közalkalmazotti Tanácstag a KT munkában aktívan veszek részt. 

SZOTE Szakszervezeti Bizottság
Somlóné Laczkó Marianna vegyésztechnikus
GYTK Gyógyszerkémiai Intézet
1979 óta dolgozom az SZTE Gyógyszerkémiai Intézetében. Közalkalmazotti Tanács tagja voltam 2002-től.  Érdekegyeztető Tanács tagja szintén 2002-től. GYTK tanácsának tagja 2006-tól GYTK Költségvetési Bizottság tagja 2006-tól valamint GYTK EÉT munkavállalói oldal elnöke 2007-től.  
Már több ciklus óta módom volt a Közalkalmazotti Tanács munkájában részt venni. Részt vállaltam a Kollektív Szerződés módosításának előkészítésében, és számos ad hoc felmerülő, dolgozói érdekeket érintő kérdések (pl. mobilszolgáltató váltás miatti problémák, óvoda-kérdés) megoldásában. Ezután is szeretnék részt vállalni a dolgozók széles körét érintő kérdések rendezésében, pl.: Juttatási Szabályzat korszerűsítése, Juttatási Megállapodás kialakítása stb., valamint az ad hoc felmerülő problémák megoldásában. A dolgozók széles körével jó kapcsolatot ápolok, mind az ÁOK, mind az SZTE egyéb területeiről vannak napi szintű ismereteim a dolgozókat érintő kérdésekről.

SZOTE Szakszervezeti Bizottság
Sziklainé Deák Judit dr. intézetvezető egyetemi docens
ÁOK Klinikai Mikrobiológiai Diagnosztikai Intézet
1978 óta dolgozom a SZTE ÁOK-án, jelenleg a Klinikai Mikrobiológiai Diagnosztikai Intézet Intézetvezetője vagyok. 1993-tól szakszervezeti Bizalmi feladatokat láttam el. 3 ciklusban Közalkalmazotti tanács tagja 1995-től KT titkára. 1999 SZTE-ÁOK Kórházfelügyelő bizottságának tagja. STD Alapítvány tagja 1994-től.
A Szociális és Munkaügyi Minisztérium honlapján (Google: Közalkalmazotti Tanácsok feladata) szűk egy oldalon megtalálható a KT-t megillető együttdöntési jog (jóléti célú pénzeszközök felhasználása) és véleményezési jog (utóbbi 6 pontban felsorolva). Az elmúlt évek során ennek jegyében fejtettük ki tevékenységünket. Másra, többre nincs jogosítványunk. Eddig is, és a jövőben is a megadott kereteken belül kell együttműködni munkáltatónkkal.

SZTE MUNKAVÁLLALÓI CSOPORTOK JELÖLTJEI

Ancsányi Krisztina vezetőasszisztens
ÁOK Sebészeti Klinika
Jelenleg a Sebészeti Klinika Sebészeti- és Érsebészeti szakrendelésen dolgozik. Kossuth Zsuzsanna Szakképző Iskolában 2009-től óraadó tanár. Vezetőasszisztensként feladata a mindennapos gyógyító tevékenység megszervezése. Az Ápolási Egyesület Csongrád megyei összekötőjeként, illetve egészségszűrés program szervezőjeként széles ismerettel bír az ország és ezen belül Szeged egészségügyi helyzetéről.

Balogh Dénes klinikai vezető főápoló
ÁOK Pszichiátriai Klinika
1983 óta az áll az SZTE alkalmazásában, jelenleg klinikai vezető főápolóként. Egészségügyi főiskolai diplomája mellett egészségügyi menedzseri szakképesítéssel is rendelkezik. Részt vett a MESZK szervezetének kialakításában és működésének beindításában.

Banga Béla Erik szakápoló
ÁOK II. sz. Belgyógyászati Klinika
1993-ban Felnőtt Szakápolóként, kezdte hivatásának gyakorolását a SZAOTE Szívsebészet Osztályán, az intenzív és a haemodinamikai részlegen. 1996-tól az AITI-ben gyakorló aneszteziológus asszisztensként dolgozik, itt készítette első kongresszusi előadásait. 2003-tól a SZTE Sürgősségi Osztályán dolgozik intenzív szakápolóként, 2009-ig főnővér helyettesként is. Közben Egészségtantanár abszolutóriumot szerzett, jelenleg harmadéves diplomás ápoló hallgató. Kialakította az SBO ápolási dokumentációját, a kongresszusokon, és a MESZK akkreditált továbbképzésein rendszeres előadó. A MESZK Helyi Szervezete alelnökeként rendszeresen találkozik a dolgozókat érintő jogszabályi és vezetői tervezetekkel, melyet véleményez. 
Kis megszakítással, közel 17 éve dolgozom a klinikán. Munkámban és környezetemben kiemelten érdekel mindaz, mely megkönnyíti a mindennapi munkánkat, nagyobb biztonságot nyújt, fejlődést jelent. Minden dolgozó, de elsősorban a legkevésbé képviselt, szakdolgozói kollégák érdekeinek érvényesítését tartom feladatomnak. Fontos a munkahelyek megtartása, a munkakörülmények biztonsága. A pazarlások, a felesleges gazdasági kiadások, az aránytalan elosztások megszüntetésével, a Tanács különböző jogainak fokozott kontrolljával ez érhető.

Bácskai Mihály dr. főiskolai docens
JGYPK Alkalmazott Humántudományi Intézet
A JATE BTK-n szerzett magyar-francia szakos középiskolai tanári diplomával a szentesi Horváth Mihály Gimnáziumban kezdtem el tanítani. Majd a Strasbourgi Társadalomtudományi Egyetem Magyar Tanszékén voltam anyanyelvi lektor. A JGYTF-n 1990 augusztusa óta oktatok. Először tanszékvezetőként, jelenleg a JGYPK francia szakcsoportjának vagyok a vezetője. Francia irodalomtudományból szereztem PhD fokozatot.

Boros Judit dr. irodavezető
FOK Dékáni Iroda
Boros Judit vagyok, az SZTE Fogorvostudományi Kar Dékáni Irodájának vezetője. A Szegedi Tudományegyetemen dolgozom 2007 óta és diplomát is itt szereztem. Eddigi munkám során a Kar és az Egyetem munkájába és fejlesztési programjaiba nyerhettem betekintést, s világossá vált, hogy az egyik legfontosabb feladatunk a munkatársakkal való folyamatos kapcsolattartás és kommunikáció, a működési rend szabályszerűsége, adminisztratív folyamatok átláthatósága, melyhez gazdasági és jogi végzettségem jelentősen segítségemre lehet.

Döbör András intézetvezető
JGYPK Szakképzési, Távoktatási és Továbbképzési Központ
2003. óta dolgozom a SZTE-n. 2003-2007 között a SZTE JGYPK Történettudományi Tanszékének tanársegédje voltam. 2007-ben kerültem a SZTE JGYPK Szakképzési Központjába, ahol vezetőként tevékenykedem adjunktusi besorolásban.

Farkasné Kutasi Katalin szakápoló
ÁOK Szülészeti és Nőgyógyászati Klinika
1989. agusztus1-től (jelenleg is) a SZTE Szülészeti és Nőgyógyászati Klinikáján dolgozik. Az egészségügyben eltöltött több mint 20 év munkaviszony miatt és a tanulmányai által a szociális és egészségügyi rendszerekre nagy rálátással bír.
A fő célomnak tekintem, ha a Közalkalmazott Tanács tagja leszek, hogy a kisgyermekes munkavállalók olyan intézményben dolgozhassanak, amely Európai Uniós irányelveinek megfelelően szülő és gyerekbarát. Megítélésem szerint ezt olyan Egyetemen belüli szabályzórendszer kialakításával lehetne elérni, amely kötelezi a munkáltatót a munkaidő rugalmas megszervezésére, részmunkaidő lehetőségének biztosítására.

Forró Lajos stúdióvezető
JGYPK Szakképzési, Távoktatási és Továbbképzési Központ
2003. óta dolgozom a SZTE-n. 2009-ig munkatárs munkakörben, majd 2010-től a SZTE JGYPK tanársegédjeként a JGYPK Mozgóképgyártó és Oktatási Stúdióját vezetem. 2009. óta stúdióvezetője vagyok a Tiszapart Televíziónak, 1996. óta alapítója, főszerkesztője, majd kiadója a Hökkentőnek.

Karancsi Zoltán dr. tanszékvezető egyetemi docens
JGYPK Alkalmazott Természettudományi Intézet
1989. óta dolgozom a SZTE-n. 2005. óta a Földrajz (majd Földrajzi és Ökoturisztikai) Tanszék vezetőjeként tevékenykedem docensi beosztásban. 2002-ben védtem meg doktori disszertációmat. Tagja vagyok az Akadémia köztestületének, a Földrajzi Társaságnak és a ProGeo Egyesületnek.

Költő Józsefné asszisztens
ÁOK I. sz. Belgyógyászati Klinika       
1979-től 1993-ig a Szeged Megyei Városi Tanács Bölcsödéi és Csecsemőotthona gondozónői állást töltötte be. Jelenleg az SZTE I. Belgyógyászati Klinika Járóbeteg Szakellátásán asszisztensi feladatokat lát el.

Molnárné Oroszi Andrea intézetvezető főnővér
A SZTE Traumatológiai Klinikáján helyezkedett el, ahol azóta is dolgozik. 2008. május óta intézetvezető főnővérként gyakorolja hivatását. Egészségügyi főiskolai diploma megszerzése után, az egészségügyi menedzseri szakképesítést is megszerezte. A beosztásából és tanulmányaiból kifolyólag széles rálátással bír azon jogszabályokra, melyek a közalkalmazottak munkáját szabályozzák.

Nagy Zoltán Péter centrumvezető
JGYPK Dékáni Hivatal - Hallgatói Centrum 
2002-2007 SZTE JGYPK HÖK elnöke voltam és több egyetemi civil szervezet tagja, többek között alapításától kezdve tagja vagyok a Szegedi Pedagógusképző Kör Hallgatóiért Alapítványnak. 2007. július óta a SZTE JGYPK Hallgató Centrum vezetője vagyok.

Szakál Péter hivatalvezető
GTK Dékáni Hivatal
2003. óta dolgozom a Szegedi Tudományegyetemen és 2007. óta vagyok a GTK Dékáni Hivatalának vezetője.
Szeretnék részt venni az SZTE Közalkalmazotti Tanácsának munkájában, melyben megválasztásom esetén a következő négy területre szeretnék leginkább koncentrálni: Teljesítményértékelés. Dolgozói juttatások. Párhuzamos munkavégzés csökkentése. Feladatok ütemezése. 
További gondolataim a Közalkalmazotti Tanácsválasztásról a www.ktvalasztas.blogspot.com oldalon olvashatók. Minden ötletet, javaslatot, hozzászólást köszönettel fogadok!

Tillinger Gabriella asszisztens
Szentgyörgyi Albert Klinikai Központ Reumatológiai Szakrendelés
1990-től a szegedi rendelőintézet reumatológiai szakrendelésén dolgozott asszisztensnőként. 
2001-ben ápolói; 2007-ben egészségügyi menedzseri OKJ-s végzettséget szerzett.
2004-től 2007-ig a Rendelőintézet Közalkalmazotti Tanácsának tagja volt.

Tóth Győző pénzügyi referens
SZTE Hallgatói Szolgáltató Iroda
Tizenhárom éve dolgozom a SZTE Hallgatói Szolgáltató Irodáján pénzügyi referensként. A munka közben kialakult beszélgetésekből alaposan megismertem az itt dolgozók véleményét, elképzeléseit az egyetem életével kapcsolatban. Az a célom, hogy a nem vezetői beosztásban dolgozók is úgy érezzék, hogy van képviseletük, tájékoztatják őket, kikérik véleményüket. E fent említett céloknak rendelném alá munkámat Közalkalmazotti Tanácsban.

Tóth Károly programigazgató
JGYPK Szakképzési, Távoktatási és Továbbképzési Központ
2007. óta dolgozom ismét a JGYPK-n, ahol 1982-1993 között főiskolai munkavállaló voltam. Jelenlegi beosztásom: a szakképzési központ programigazgatója vagyok. A munkakörömhöz tartozik a vállalati kapcsolattartás, felnőttképzési és továbbképzési programok valamint szakvizsgák szervezése.

Vargáné Terhes Anita intézetvezető főnővér
ÁOK Sebészeti Klinika
1987 -ben SZTE-ÁOK Sebészeti klinikáján  kezdtem dolgozni mint ápolónő. 1998 diplomás ápolónőként majd 1989 –től szakoktatóként dolgoztam az ápolásigazgatóságon. 2003-ban visszakerültem a sebészeti klinikára szakoktatóként, majd 2004-től intézetvezetői főnővéri megbízást látom el. Jelenleg a SZOTE Szakszervezeti Bizottság tagja vagyok. Aktívan részt veszek az érdekvédelmi feladatokban. 

Viskolcz Noémi dr. szakcsoportvezető főiskolai tanár
JGYPK Felnőttképzési Intézet
1992 óta dolgozom a felsőoktatásban. Családommal hosszabb ideig éltem Németországban. A Juhász Gyula Pedagógusképző Kar Felnőttképzési Intézetében 2005 óta oktatok. Kutatási területem a korai újkor művelődéstörténete. Érdekvédelemmel eddig elsősorban intézeti szinten foglalkoztam.
Fontos céljának tekinti az egyetem közalkalmazottai jogainak hatékonyabb képviseletét, az SZTE karai között eltérő szabályzások csökkentését vagy megszüntetését (például az óradíjak összegére, a kötelező óraszámok mennyiségére, a hallgatókkal való kapcsolattartás minőségére vonatkozóan). Különös hangsúllyal szeretné képviselni az SZTE női munkavállalóit, növelni szerepüket a döntéshozatalban, a vezetői és bizottsági szinteken, ahol jelenleg alig érzékelhető a részvételük (ld. Rektori vezetés, szenátusi tanács, dékáni vezetői szintek).